著存亭
作者：舒邦佐
朝代：宋

paragraphs: 事亡如存死如生，以誠則著著乃形。
二字貌出孝子誠，曉然如見親在庭。
有人念母愁思凝，終日如癡呼不醒。
自云所見政如此，觸物有感皆分明。
山形作我枕扇清，風葉舞我萊衫輕。
江蘆千株白皎皎，尚想鶴髮垂星星。
入戶宛然聞愾息，恍惚欲下來舉觥。
始知至孝無間斷，聖人所以見牆羹。
譬如忠信純熟者，立則參前坐倚衡。
然而存著亦非真，能于吾母用吾情。
所見皆從所念得，初非刻木外經營。
雖然銘鏤在中扃，何待扁榜垂丹青。
要令目擊助心想，不然安得名吾亭。